D3818

zab mo ni stong pa nyid la sogs pa ste/ gang du'ang gang gis snang ba go rims bzhin du rang dang gzhan gyi rgyud la ltos pa de ni zab mo snang ba yin no// de skad du/ zab mo stong pa nyid la sogs// sgro 'dogs pa dang skur 'debs mtha'// bral ba de ni zab mo nyid// ces bstan te/ sgro 'dogs pa dang skur pa 'debs pa'i mtha' dang bral ba yang yod pa dang med pa'i mtha' las 'das pa yin no// de bas na slob dpon klu sgrub kyi zhal snga nas/ gang blo yod dang med pa las// rnam par 'das shing mi gnas pa// de dag zab mo dmigs med pa'i// rkyen gyi don las rnam par bsgom// zhes bstan to// ting nge 'dzin ni sems rtse gcig pa nyid kyi mtshan nyid do// yang dag par 'jog pa'i phyir de'i bdag nyid du bzhugs pa ni snyoms par zhugs pa'o// 'di ltar sangs rgyas dang byang chub sems dpa' rnams kyi mdzad pa thams cad ni gzhan gyi don gtso bo yin no// des na bcom ldan 'das ting nge 'dzin 'di la snyoms par zhugs pa ni 'khor thams cad kyi sems kyi rgyud ting nge 'dzin gyi don bstan pa dang mthun pa ji ltar rang rang gi rgyud yongs su smin par rung ba skyes pa yin te/ de ni de bzhin du rig par bya'o// bcom ldan 'das kyi nyon mongs pa med par mkhyen pa yang 'dir khungs su gzhag ste/ nyan thos rnams kyi nyon mongs pa med pa ni bdag mthong na mi rnams kyi nyon mongs pa yongs su spong ngo // rgyal ba rnams kyi nyon mongs pa med pa ni grong la sogs par de dag gi nyon mongs pa rgyun gcod do// don 'di nyid 'og nas bstan pa'i phyir/ yang de'i tshe zhes bya ba la sogs pa gsungs so// de'i tshe zhes bya ba ni bcom ldan 'das ting nge 'dzin la snyoms par zhugs pa de'i tshe'o// yang gi sgra ni nges par gzung ba'i don te/ des na de kho na nyid ni zhes bya ba'i don to// yang na yang zhes bya ba ni bsdu ba'i phyir te/ snyoms par 'jug pa'i bya ba bstan pa dang / 'og nas 'byung ba'i rnam par lta ba'i bya ba sdud par byed do// bshad pa 'di la ni 'khor gyi dge ba'i rtsa ba yongs su smin pa'i dus kho na yongs su gzung bar bya ste/ de lta na ni bsdu ba 'thad par 'gyur gyi gzhan du ni ma yin no// 'di'i sems dpa' ni byang chub kyi ched du 'am/ byang chub sems nyid yin pas byang chub sems dpa'o// sangs rgyas nyid du zhugs pa yin pa'i phyir dbang bskur ba thobs pa rnams la nges pa'i tshig phyi ma nyid du rigs na/ byang chub 'di yang gang zhe na/ byang chub 'di nam mkha'i mtshan nyid yin te rtog pa thams cad spangs pa'i phyir ro//