D496

gzhon nu de la man ngag gang zhe na 'di lta ste/ slob dpon dang slob ma'o// slob dpon ni slob dpon gyi yon tan dang ldan pa'o// de ni de'i spyod pa'i rjes su 'jug cing tshig bzhin du byed la mi slu ba'o// tshad ma de ni man ngag go// 'jam dpal gzhon nur gyur pa gzhan yang tshad ma gang zhe na/ gang mdo sde dang gsang sngags kyi don mi slu ba dang por shes nas de'i ro myong ba dang don de shin tu chung pas de las mi nyams pa dang brtan par 'gyur ba de ni chos nyid do zhes tha snyad 'dogs pa de ni man ngag bshad pa'o// de bzhin gshegs pa dgra bcom pa yang dag par rdzogs pa'i sangs rgyas ni gang gsungs pa de de bzhin te gzhan du mi 'gyur bas lha dang bcas pa'i 'jig rten gyi tshad ma ste de ni mi slu ba'o// de mngon par rtogs pa dang mngon sum du byas pa dang 'bras bu thob pa gang yin pa de ni chos nyid do// gzhan yang chos nyid de thob par byed pa'i rnal 'byor la sbyor ba nyid gang yin pa de ni rigs pa'o// 'jam dpal gzhan yang yon tan 'di lta bu dang ldan pa'i sngags pa ni rgyal ba rnams kyis dkyil 'khor gyi slob dpon du bzhed do// dkyil 'khor gyi ni gsang chen 'di// rgyal ba rnams kyis sngon bshad de// gzhan du bri ba 'ba' zhig ni// rgyu dang 'bras bu bral ba yin// 'jam dpal gzhan yang lha ni rnam pa gnyis te/ 'bras bu'i ngo bo dang rnam par smin pa'i ngo bo'o// de la 'bras bu'i ngo bo ni chos nyid rtogs pa'o// chos nyid de mngon sum du thob pa gang yin pa ni 'bras bu'o// 'bras bu gang yin pa de rnam par smin pa'o// rnam par smin pa gang yin pa de ngo bo'o// ngo bo gang yin pa de tha snyad du lhung ba'o// tha snyad du lhung ba gang yin pa dang tha snyad kyi ngo bo gang yin pa de ni btags pa'o// de ni bya ba'o// bya ba gang yin pa de las so// chos nyid gang yin pa de la ni 'bras bu med// mngon par rtogs pa med/ mngon sum du bya ba med/ rnam par byang ba med kyang las dang rnam par smin pa'i sa la gnas pa'i sangs rgyas bcom ldan 'das rnams dang / byang chub sems dpa' rnams 'bras bu dang / thob pa dang / mngon par rtogs pa dang / rnam par byang ba ston to// gsung ngo // brjod do// 'dogs so// rab tu 'jog go// rnam par 'grel to// 'chad do// tshul bstan pa sna tshogs kyis tha snyad 'dogs so//