<allo>sangs rgyas rnam par snang mdzad che// thub pa chen po thub chen ldan// gsang sngags tshul chen las byung ba// gsang sngags tshul chen bdag nyid can// pha rol phyin bcu thob pa ste// pha rol phyin pa bcu la gnas// pha rol phyin bcu dag pa ste// pha rol phyin pa bcu yi tshul// sa bcu'i dbang phyug mgon po ste// sa bcu la ni rab tu gnas// shes bcu rnam dag bdag nyid can// shes bcu rnam dag 'chang ba po// rnam pa bcu po don bcu'i don// thub dbang stobs bcu khyab pa'i bdag /kun gyi don ni ma lus byed// rnam bcu dbang ldan che ba po// thog ma med pa spros med bdag /de bzhin nyid bdag dag pa'i bdag / yang dag smra zhing tshig gzhan med// ji skad smra ba de bzhin byed// gnyis su med dang gnyis med smra// yang dag mtha' la rnam par gnas// bdag med seng ge'i sgra dang ldan// mu stegs ngan 'jigs byed// kun tu 'gro ba'i don yod bgrod// de bzhin gshegs pa'i yid ltar mgyogs// rgyal ba dgra rgyal rnam par rgyal// 'khor los sgyur ba stobs po che// tshogs kyi slob dpon tshogs kyi gtso// tshogs rje tshogs bdag dbang dang ldan// mthu chen gces pa 'dzin pa ste// tshul chen gzhan gyis 'dren pa min// tshig rje tshig bdag smra mkhas pa// tshig la dbang ba tshig mtha' yas// tshig bden bden par smra ba dang // bden pa bzhi ni ston pa po// phyir mi ldog pa phyir mi 'ong // bse ru so sor 'dren pa ste// nges 'byung sna tshogs nges 'byung ba// 'byung ba chen po rgyu gcig pa// dge slong dgra bcom zag pa zad// 'dod chags bral ba dbang po thul// bde ba rnyed pa 'jigs med thob// bsil bar gyur pa gos pa med// rig pa dang ni rkang par ldan// bde gshegs 'jig rten rig pa mchog / bdag gir mi 'dzin ngar mi 'dzin// bden pa gnyis kyi tshul la gnas// 'khor ba'i pha rol mthar gnas pa// bya ba byas pa skam sar gnas// ye shes 'ba' zhig nges 'byung ba// shes rab mtshon chas rnam 'joms pa//