<allo>'di lta ste dper na nyi ma'i dkyil 'khor ni nam thang ba'i nam mkha' la lham me lhan ne lhang nge'o// de bzhin du bcom ldan 'das kyang pad+ma'i snying po'i seng ge'i khri chen po de la lham me lhan ne lhang nger bzhugs nas/ byang chub sems dpa'i tshogs chen pos kun nas bskor te sems kyi dbang thams cad kyi dam pa'i pha rol tu phyin pa ni brnyes/ sku dang gsung dang thugs ni mnyam par byin gyis brlabs/ g.yo ba dang rlom sems thams cad dang ni bral zhing lhun gyis grub par sangs rgyas kyi mdzad pa la 'jug cing / 'di lta ste/ lus mnyam pa nyid kyi gnas zhes bya ba'i chos kyi rnam grangs dang / ngag mnyam pa nyid kyi gnas zhes bya ba'i chos kyi rnam grangs dang / de bzhin du yid mnyam pa nyid kyi gnas zhes bya ba'i chos kyi rnam grangs kyi chos ston to// de nas byang chub sems dpa' de dag gis chos kyi rnam grangs 'di thos nas/ lus dang ngag dang yid mnyam pa nyid kyi bkod pa'i snying po zhes bya ba'i ting nge 'dzin thob ste/ ting nge 'dzin de thob pa dang bcom ldan 'das de bzhin gshegs pa dgra bcom pa yang dag par rdzogs pa'i sangs rgyas rnam par snang mdzad de nyid kyis byin gyis brlabs kyis sangs rgyas kyi zhing bcu'i rdul phra rab kyi rdul snyed kyi de bzhin gshegs pa/ byang chub sems dpa'i tshogs kyis yongs su bskor nas/ 'di lta ste/ lus dang ngag dang yid mnyam pa nyid kyi gnas bkod pa zhes bya ba'i chos kyi rnam grangs kyi chos ston pa dag mthong ngo //