<allo>de'i tshe shing sA la sna tshogs kyi rgyal mtshan bkod pa'i nags tshal stug po shin tu yangs shing tha gru che la ka tsa lin di ka ltar reg na bde bar gyur cing / sa gzhi rdo rje dang baiDUr+ya dang spug gi kha khyer gyis rnam par phye ba/ ngos gnyis ka'i sgo khang dang rta babs dang skar khung gis brgyan te mdzes par byas pa steng du rin po che chen po'i dril bu g.yer ka'i dra ba bres pa/ mu tig gi do shal mang po dpyangs pa/ dar gyi lda ldi mang po bres pa sil snyan dang pheg rdob pa snyan cing yid du 'ong ba'i sgra 'byin pa/ lha'i me tog ut+pa la dang / ku mu da dang / pad+ma dkar po dang / dri mchog gis sa phyogs de bkram par gyur te/ 'di ltar sangs rgyas kyis byin gyis brlabs dang / sangs rgyas kyi rdzu 'phrul gyis shing sA la sna tshogs kyi rgyal mtshan bkod pa'i nags tshal stug po thams cad rdo rje chen po'i 'khor yug gi ris bskor ba rdo rje'i dkyil 'khor gyi khyams su gyur pa chu zheng dpag tshad 'bum phrag bcu pa dus thams cad pa'i me tog gis legs par brgyan pa/ lha'i chu yan lag brgyad dang ldan pas phyogs cha yongs su gang ba byang chub sems dpa'i las kyis byung ba ste dper na gzhan 'phrul dbang byed kyi rgyal po'i gnas dag pa'i las kyis byung ba lham me lhang nge gnas pa de bzhin du shing sA la sna tshogs kyi rgyal mtshan bkod pa'i nags tshal stug po yang / bcom ldan 'das kyi mthus lhan ner rnam par mdzes so//