<auto>blang dor med cing bcos su med par gzhag pa'i lam 'di ni/ gzhan las kyang gsungs te/ mtha'i mun sel sgron ma las/ 'gro la sems rgyud gnyis mi 'chang // de ni ma skyes rang mi dmigs// de las gzhan pa'i sems med phyir// 'chos shing gnas pa gang zhig yod// ces gsungs te/ 'gro ba rnams la shes pa'i rgyud gnyis dang ni mi ldan la/ gcig po de'i rang bzhin ni ma skyes pa yin zhing / 'khrul pa'i dbang shes rig du skye bar snang ba'i tshe'ang rang la rang mi dmigs te/ de'i phyir 'chos shing gnas pa'i ngo bo nyid med do// 'o na ma bcos na mtshan ma'i skyon kyis mi gos sam zhe na/ 'khrul rtog rkyen dang ldan gyi bar// smigs rgyu lta bur sems snang la// rang bzhin shes pas bcos su med// mi shes smigs rgyu 'chos pa bzhin// zhes gsungs te/ ji srid du 'khrul rtog gi rkyen ma zad pa de srid du/ don med kyang don du snang ba'i shes pa smigs rgyu lta bur skye ba rgyun chad par mi 'gyur la/ de'i rang bzhin shes na bcos su med de/ bcos su med pa bzhin du 'chos pa ltar med pa ni/ smigs rgyu 'chos par 'dod pa dang 'dra'o// des ni snang rtog bcos su med cing dgag du med par bstan to// gzhan yang snang rtog gi rjes su'ang 'brang du med par ston te/ mi rtog mtshan med sems nyid kyis// mtshan ma med la'ang gnas mi byed// mtshan ma med la'ang mi gnas na// mtshan mar mi gnas smos ci dgos// zhes gsungs te/ dngos po tshol ba'i blo mi skyed pas na rnam par mi rtog pa'o//