<auto>de la mtshan mar zhen cing 'dzin pa dang bral bas mtshan ma med pa'i sems ces bya ste/ de lta bu'i blo gang gis mtshan ma med pa la'ang gnas rten mi 'cha' na// mtshan ma la gnas rten mi 'cha' ba smos ci zhig dgos zhe'o// lta ba rin po che sgron ma las kyang / sgyu ma'i mtshan nyid ma bkag mngon sum ste// mtshan med ro gcig don dam dbyings su rtogs// zhes gsungs pa'i tshul yang de 'dra'o// de lta bur bcos pa med par gzhag pa'i don 'di/ lus sems bcos med thabs kyi sgron ma las kyang gsungs pa/ ji ltar mtshan med nam mkha' ni// dmigs dang mi dmigs rtsol dang bral// de bzhin sems nyid nam mkha' yang // rang bzhin gyis ni de lta'o// lus la sogs pa'ang de bzhin te// rtsa ba med phyir gang ltar yang // gnas pa med de mi gnas na// mi 'gal tsam du gyur pa yin// zhes gsungs te/ dper na nam mkha' ni rang gi mtshan nyid med pa'i phyir/ yul la dmigs pa dang mi dmigs pa'i rtsol ba med do// de bzhin du sems kyang rang bzhin nyid med pa'i phyir rtsol ba'i gnas med do// lus ngag gi 'du byed thams cad kyang de 'dra'o zhes bya ba'i don to// da ni bsam gtan kyi gal gegs cung zad tsam cig bstan par bya ste/ de yang spyi ni gong du bstan pa'i gol sgrib sum cu po nyid kyang / lta sgom gnyis kyi gal gegs yin na/ de las 'dir cung zad nye rab bstan pa'i gal gegs su gyur pa/ 'dzin pa cha 'phra zhing de nyid gegs yin nam ma yin rtogs par dka' ba cung zad tsam cig bshad do//