<auto>kun rdzob tha snyad kyi dbang du byas na/ so so'i lam bsgrub ste 'bras bu thob pa'i dus gsum gyi sangs rgyas pad+ma ltar rgyas pa thams cad kyi gzhi ni chos nyid don gyi gnas lugs de yin pas 'byung gnas zhes su grags pa ste/ nges pa don gyi sangs rgyas pad+ma 'byung gnas nyid ngos bzung ba'o// de'i mtshan gyi rnam grangs gzhan yang/ gzhung so so'i dgongs pas dbang gis btags pa/ kun tu bzang po dang/ dang po'i sangs rgyas dang/ chos kyi dbyings dang/ yang dag pa'i mtha' dang/ chos nyid byang chub kyi sems dang/ de bzhin nyid dang/ don dam pa'i bden pa dang/ rang byung gi ye shes dang/ bde gshegs snying po dang/ srid zhi kun khyab kyi ye shes dang/ rang bzhin 'od gsal gnyug ma'i sems dang/ 'da' dka' thugs kyi ye shes dang/ lhan skyes bde ba chen po dang/ rgyu'i he ru ka dang/ dbu ma chen po dang/ phyag rgya chen po dang/ rdzogs pa chen po ste chen po gsum gyi gtan la phab pa'i mthar thug gi don dang gzhan yang mdo rgyud rnams nas mtshan gyi rnam grangs du mas bstan pa'i don 'di nyid kho na'o// de lta bu'i ye shes de la ldog chas dbye bas ye shes lnga la sogs pa'i 'bras chos bsam gyis mi khyab pa'i sgyu 'phrul 'phro bas na/ 'khor du dbyings sgrib med kyi mkha' la rig pa ye shes kyi rtsal 'gag med du 'gro ba mang pos bskor ba ste/ ye shes nyag gcig gtso dang 'khor la sogs pa bsam yas sgyu 'phrul dra ba'i rol par 'char ba'i phyir te/