<auto>kha cig 'di snyam du bden med yin tshad rigs ma yin kyang sems kyi rang bzhin bden med kho na rigs su 'thad do snyam nas/ sems kyi bden med yin kyang rung des ni skyed pa'i bya ba ci yang mi nus la/ chos can sems kyi skad cig ma rnams phyi ma'i skyed byed du 'os pas 'dus ma byas pa'i rigs 'di khyed la mi mkho 'dra bas bor cig/ gal te bden gnyis so sor phye nas mi 'jog ste/ chos can sems kyi gsal ba dang chos nyid stong pa nyid dbyer med pa'i gnas lugs rigs su 'dod do snyam na/ 'di yang rnam shes dang ye shes kyi zlas phye ba'i ye shes 'gyur med 'dus ma byas la 'dod na ni de ltar lung dang rigs pas grub pa'i phyir shin tu yin mod kyi/ stong pa dang zung du 'jug rgyu'i chos can de rnam shes skad cig ma'i cha 'di zhe la bzhag nas 'di rim gyis sangs rgyas su go 'apho'o snyam pa ni gyi na ste/ rigs la 'dus byas dang 'dus ma byas kyi cha gnyis yod par thal zhing/ de lta na dgos nus med pa'i 'dus ma byas ni rigs btags pa ba dang/ 'dus byas ni 'bras bu skyed nus kyi rigs mtshan nyid par 'gro bas rang bzhin gnas rigs 'dus ma byas chos kyi dbyings la bzhed pa'i theg chen gyi mdo sde kun gyi dgongs pa stong par zad do//