<auto>de bas na bden gnyis zung 'jug gi dbyings spros pa'i d+r+wa ba kun gyis dben pa'i don so so rang gis rig par bya ba la rang bzhin rnam par dag pa chos kyi dbyings dang stong pa nyid ces bya ste de ni sangs rgyas kyi rigs mtshan nyid pa dang dag pa gnyis ldan gyi ngo bo nyid skur 'gyur ba yin par theg chen gyi mdo dang dgongs 'grel thams cad las gsungs pas na/ rang bzhin gnas rigs 'di 'dus ma byas su 'dod pa las 'os ma mchis la/ 'dus ma byas yin phan chod 'di rang gi ngo bo nyid kyis 'bras bu gzhan bskyed nas rang nyid 'gag pa'i bya ba byed pa mi 'thad pa'i chos sku'i yon tan rnams kyang bral 'bras su khas len pa las 'os med la/ de ltar yin par rgyal tshab sa bcu'i sems dpa' chen pos rgyud bla ma las gsungs pa dang/ dpal mgon 'phags pa klu sgrub kyis chos dbyings bstod pa las kyang gsal por gsungs pa'i phyir gzhung de dag gi rjes su 'brangs nas rang lugs chos dbyings 'dus ma byas pa rigs su 'dod cing/ dbyings de nyid chos thams cad kyi gnas lugs yin la de'i ngo bo skye 'gag med pa dang/ snang stong dbyer med pa'i bdag nyid du gnas kyi phyogs su lhung ba med pa yin no// 'di ltar skye zhing 'gag bar snang ba'i 'dus byas rnams ni snang ba ltar ma grub pa'i phyir dbyings kyi gshis la des gos pa yod ma myong bas/ 'khor ba rgyu 'bras ye nas dag cing rang bzhin lhun gyis grub pa'i 'od gsal zag med kyi snang ba rnams dang 'du 'bral med pa'i gnad 'dis bde bar gshegs pa'i snying po'i tshul phyin ci ma log pa ngos zin par bya dgos so//