<auto>phar phyin theg pa bas 'byung 'gyur gyi char rang rgyud la 'grub rung gi sangs rgyas la dmigs te smon pa ni 'bras bu'i skyabs 'gror 'dod kyang gzhan don la dmigs pa ni ma yin zhing/ 'dir ni chos sku de yang gzhan rgyud la byon zin pa de rgyu dang/ 'bras bu'i skyabs 'gro bslu ba med pa ni rang gi sems nyid chos sku'i rang bzhin spros pa thams cad dang bral ba ni sangs rgyas 'gyur ba med cing dri mas ma gos pa ni dam chos/ yon tan thams cad lhun grub tu rdzogs pa dge 'dun zhes ngo bo'i cha nas rnam thar sgo gsum gyi bzhugs tshul chen po yul mchog gsum dang/ yul can bdag sogs 'gro ba zhes skyabs su 'gro bya 'gro byed kyi tha snyad thams cad smon pa med pa'i dbyings su zhi ba ni 'bras bu'i skyabs 'gro rang sems kyi gnas lugs 'gyur ba med pa'i rdo rje 'dus ma byas pa yin zhes pa/ de lta bu rtogs pas ye shes kyi tshogs rdzogs nas ye nas dag pa'i ngo bo dri bral dang glo bur sgrib gnyis kyi bag chags gnyis ka dag pa'i dag pa gnyis ldan thob pa'o// de yang skyabs su dkon mchog gsum snying thag pa nas 'dzin snyam pa'i sgo nas sdom pa blangs pa lus dang srog la thug kyang mi 'dor ba gal che zhing/ de la spang bya gsum bsgrub bya gsum cha mthun gsum bcas shes bzhin blang dor tshul bzhin byed pa gal che ste/ rang nyid dkon mchog gsum la ci tsam gus pa de tsam du 'gro ba gzhan dag bdag la gus pa ni las 'bras bslu ba med pa'i phyir ro//