<auto>de lta bu'i gzhi de nyid la stong pa nyid kyi cha nas rgyal ba'i yum la sogs pa las chos kyi dbyings dang/ yang dag pa'i mtha' dang/ de bzhin nyid la sogs pa'i ming gis bstan cing/ sku dang ye shes kyi snang ba dang bcas pa'i cha nas snying po bstan pa'i mdo la sogs pa nas de bzhin gshegs pa'i snying po zhes pa'i ming gis bstan la/ nges don sngags kyi theg pa 'dir ni snang stong bden pa dbyer med dag mnyam chen po'i bdag nyid gdod ma gzhi yi dkyil 'khor zhes bya'o// de ji lta ba bzhin du rtogs pa na gnas lugs de bzhin nyid dang ro mnyam par son pas de bzhin gshegs pa dang/ gnas lugs mthar thug pa'i don la yang dag pa'i ye shes rgyas pas sangs rgyas zhes bya zhing/ ci rigs par rtogs pa la lam bzhes bya'o// gnyis pa/ gzhi de nyid ji lta ba bzhin du ma rtogs par 'khrul pa glo bur bas bslad nas phyin ci log tu snang zhing zhen pa la 'khrul pa btags pa'i gzhi zhes kyang bya/ ma dag 'khrul pa'i snang ba zhes kyang bya ste/ de yang gdod ma'i gzhi dbyings ni ngo bo ka nas dag kyang/ rang bzhin lhun grub kyi snang ba dang mi 'bral bar zung 'jug yin pa'i gnad kyis/ gnas tshul bzhin rtogs na sangs rgyas/ ma rtogs na sems can 'byung rung ste/ dper na sems zhes bya ba spyir btang du yul rig par byed pa'i bdag nyid can min na 'khrul kyang mi srid la/ ma 'khrul pa'i don rtogs pa'ang mi srid mod/ sems ni yul 'dzin pa'i ngang tshul can yin pas na/