<auto>tshul khrims shin tu gtsang mar bsrung zhing 'tsho ba rnam par dag pas bden pa bzhi dang / rten 'brel bcu gnyis dang byang chub kyi phyogs kyi chos rnams la brtson 'grus g.yel ba med par brtson dgos par gdams shing / kun mkhyen rang byung rdo rje'i zhal nas kyang / e ma da lta snyigs ma'i dus 'di du// sgrub pa nyams su len 'dod skal ldan kun// deng sang 'gro rnams tshe thung dar gud che// mang po bya ba'i longs yod ma yin pas// thos pa rgya che byed pa ma byung kyang // dang ba'i dad pa 'gyur ba med pa dang // 'gro la rgyun du snying rje cher bskyed nas// brtson 'grus chen pos dben pa bsten bya zhing // nye lam rgyud sde mchog las gsung pa ltar// bskyid rim ma nor rtse gcig bsgom pa dang // rtsa rlung byang chub sems kyi gnad rnams kun// rtse gcig rgyun du nyams su blang bar bya// bsam gtan bzhi dang tshad med gzungs med kyi// ting nge 'dzin dag sgom zhing rtogs byas nas// de la mi gnas 'dod pa'i khams zhugs te// sgyu ma lta bur pha rol phyin pa drug// ji srid ma rdzogs bar du sbyang bar bya// ma rig la sogs rten cing 'brel 'byung 'di// gnyen pos mi dgag rang sar grol bar bya// bdag nyid bdag med phyag rgya che thob nas// zhi bar dga' ba spangs nas 'gro ba'i don// 'khor ba ma stongs bar du bsgrub par bya// tshul 'di lta bu nyams su blangs byas nas// sa bcu lam lnga byang chub phyogs chos dang // spyan dang mngon shes ting 'dzin dpag med dang // stobs dang mi 'jigs ma 'dres bco brgyad kun// dge ba'i bshes la brten nas rdzogs par 'gyur// ces gdams par mdzad pa snying gi bdud rtsir bzung bar bya'o//