<auto>lam rim 'di ni dwags po rin po che'i mnal ltas dang mi las lung bstan pa bzhin du kho bos bka' gdams pa'i chos kyis kyang 'gro ba mang po la phan thogs par 'dug ces gsungs pa dang / da lta kho bos sems can la phan bag tsam thogs pa 'di bka' gdams pa'i bla ma rnams kyi drin yin gsungs pa dang / rnga brdungs pas ri dwags mang pos nyan pa dang / de dag la 'o ma 'gyed par rmis pa sogs thams cad khrid tshul 'di'i don du gnas pa yin te/ de dag gi don ni snyigs ma shas cher bdo ba'i dus su son pas rdo rje theg pa'i thun mong min pa'i skal ldan ches nyung bar gyur kyang / dbang rtul skal ba dman pa'i gdul bya rnams la skyes bu gsum gyi lam rim gyi khrid pas/ mthar skal ba rab tu 'phos pas sngags kyi thun mong min pa'i snod du gyur te tshe gcig la grol ba thob pa'am/ de ltar ma yin kyang thabs des mang dag cig phyag rgya chen po'i don mthong nas/ phyir mi ldog pa'i lam la bkod pa la dgongs pa yin pa'i phyir ro// des na rje btsun nyid nas nye bar bzung ste da lta yan du khrid tshul 'dis gdul bya skal ba mchog dman thams cad ma brtags par bkri ba'i phyag bzhes yod cing / de'i steng du skal ldan la sngags kyi thabs lam zab mo ston pa'i tshe/ 'di la rgyu dus kyi gdams ngag gam gzhi khrid kyi ming du mdzad pa yin no// don 'di la jo nang rje btsun chen pos/ deng sang gnas lugs phyag rgya cher grags pa// 'khor lo tha ma'i mdo lugs sgom rim zhig/ dbang po'i rim pas sngags dang go bstun pas// 'gro ba rnams la sgron me lta bur gyur// lam 'bras pa yi snang gsum sogs dang mtshungs// zhes sogs gsungs so//