<auto>gnyis pa la gnyis te/ rtsa ba'i dgongs pa dang / 'grel pa las gsungs tshul lo// dang po ni/ shes bya kun rig gi zhal snga nas/ de nas seng ge rnam bsgrings pa'i// zhes pa'i rkang pa gnyis kyis khyad par lam gyi seng ge rnam bsgyings dang sbyor ba seng ge rnam bsgyings gnyis ka bstan/ 'gog dang bcas pa'i snyoms 'jug dgur// zhes sogs kyis dngos gzhi thod rgal kho na bstan pa las/ 'gog dang bcas pa'i snyoms 'jug dgur// rnam pa gnyis su song zhes pa'i rnam pa gcig gis thod rgal chung ngu dang / gcig gis 'bring bstan te/ de gnyis ka yang lugs mthun du song bar mtshungs pa'i phyir ro// 'ongs nas zhes pas khri brgyad stong pa nas bshad pa'i nud chung bstan/ de nas rkang pa gnyis kyis che 'bring gnyis kyi mtshams 'dzin bstan/ de nas rkang pa gcig gis ming bstan/ de nas gnyis kyis chen po bstan/ de nas gcig gis sgra don bstan cing / a b+ha yas kyang 'di ltar du bzhed do// kha cig/ 'gog dang bcas pa'i snyoms 'jug dgur// zhes sogs kyi sbyor ba seng ge rnam bsgyings dang / dngos gzhi thod rgal gnyis ka bstan par 'dod pa ni/ 'phags pas seng ge rnam bsgyings kyi mdo dang / dngos gzhi thod rgal gyi mdo gnyis phyogs gcig tu drangs pas 'khrul gzhi byas par zad do zhes gsungs so// de la gzhan dag gnod byed 'di ltar brjod de/ de nas seng ge rnam bsgyings pa'i// zhes pa'i skabs nas dngos su bstan pa'i seng ge rnam bsgrings de chos can/ khyod thod rgal gyi dngos kyi sbyor ba ma yin par thal/ khyod dang thod rgal gyi bar du rjes thob rten 'brel la rtog pas chod pa'i phyir/ 'dod na/ gzhung des thod rgal gyi dngos kyi sbyor bar gyur pa'i seng ge rnam bsgyings ma bstan par thal/ 'dod pa de'i phyir/ yang de'i skabs nas dngos bstan gyi sbyor ba seng ge rnam bsgyings chos can/ khyod thod rgal gyi dngos kyi sbyor ba min par thal/ khyod dang de'i bar du rjes thob rten 'brel la rtog pas chod pa'i phyir te/ khyod de'i skabs nas dngos bstan gyi seng ge rnam bsgyings yin pa'i phyir zer ro//