<auto>tshul 'di lung dang rigs pa dang mi 'gal ba nges pa'i don gyi sde snod thams cad kyi dgongs pa yin no// zhes dang/ rje tsong kha pas kyang/ las dang po pa rigs pas dpyad pa'i nges shes med par spros bral tshig tsam du shor bas dngos zhen la ci'ang mi gnod pas lam gol bar gyur pa rnams thugs rje'i phyag gis bskyab pa'i ched du dpyad pas drangs pa'i rang bzhin med pa'i 'dzin stangs nyid re zhig gal che bar gsungs nas mthar thug gi gdams par/ snang ba rten 'byung bslu ba med pa dang// stong pa khas len bral ba'i go ba gnyis// ji srid so sor snang ba de srid du// da dung thub pa'i dgongs pa rtogs pa med// nam zhig res 'jog med par cig car du// rten 'brel mi bslur mthong ba tsam nyid nas// nges shes yul gyi 'dzin stangs kun zhig na// de tshe lta ba'i dpyad pa rdzogs pa lags// zhes pa la sogs pa dang/ dpal rang byung zhabs kyis kyang/ yod pa ma yin rgyal bas kyang ma gzigs// med pa ma yin 'khor 'das kun gyi gzhi// 'gal 'du ma yin zung 'jug dbu ma'i lam// mtha' bral sems kyi chos nyid rtogs par shog/ ces dang/ rtogs pa'i dbang phyug dol po pas kyang/ rjes thob shan 'byed pa'i shes rab kyis dpyad tshe/ mthar 'bras sku dang ye shes kyi rang bzhin bde gshegs snying po nyid rtag brtan zhi ba g.yung drung gi bdag nyid mi bslu ba'i bden pa dam pa yin cing/ mnyam bzhag la zlo ba'i tshe na spros pa kun bral bsgom par gsungs pa'ang shin tu gnad zab cing