<auto>gzhan yang gsang bdag sgrol ba'i mgon pos/ de ltar 'jig rten rmongs 'di rnams// ri bong rwa ltar cang med dam// bden pa'i dngos por rnam brtags pas// rtag chad gnyis su lhung bar 'gyur// rten 'brel gyis chad stong pas rtag/ spong zhing rten cing 'byung phyir stong// stong nyid phyir na kun 'byung bas// stong dang rten 'brel gnyis med pa// zhes pa la sogs pas mtshon te dam pa rnams ni sangs rgyas dang grub thob dgongs pa gcig zer ba ltar gyur to// 'on kyang med pa dang yod pa'i phyogs re re rtsal du bton pa'i gzhung rnams kyang kun nyon phyogs 'joms pa dang/ rnam byang phyogs sgrub pa'i thabs mkhas khyad par ba yin kyang/ mthar thug gi gnas lugs la de kho na ltar grub pa ni ma yin te/ dper na/ srid pa'i sdug bsngal la 'jigs pa'i yid dang/ zhi ba la dga' ba'i yid gnyis/ las dang po pas bskyed dgos pa yin kyang/ byang sems bdag nyid chen po rnams kyis srid zhi mnyam pa nyid du gzigs pa'i skabs na/ 'khor 'das la 'jigs sred kyang spang dgos pa bzhin no// des na mthar thug gi gnas lugs dpyod pa'i tshe na/ rton pa bzhi dang ldan pa rnams kyis/ mtha' bzhi spros bral nyid bsgrubs nas/ de dang 'gal ba rnams dgag par byed la/ yang 'ga' zhig gis mthar thug mtha' bzhi spros bral la zhe phug mdzad nas dgos pa'i dbang gis yod med phyogs re ba rtsal 'don mdzad pa'ang yod la/ rton pa bzhi dang bral ba gzhan kha cig ni phyogs re ba'i lam de nyid gnas lugs mthar thug tu ba rloms nas/