<auto>da dung yang kun mkhyen chos kyi rgyal pos yid bzhin rin po che'i mdzod du gsungs pa bzhin/ 'phral byung rkyen gyi mi khoms pa brgyad dang / ris chad blo yi mi khoms pa brgyad po 'di dag gi dbang du ma gyur pa'ang gces te/ ji skad du/ yid bzhin mdzod las/ dug lnga 'khrugs dang blun rmongs bdud kyis zin le lo can dang las ngan mtsho chen rdol// gzhan dbang 'jigs skyob chos ltar bcos pa ste// 'phral byung rkyen gyi mi khoms rnam pa brgyad// ces dang / 'ching ba dam ldan kun spyod shin tu ngan// 'khor bar mi skyo dad pa cung zad med// mi dge sdig spyod chos la sems pa bral/ sdom dang dam tshig 'chal ba zhes bya ba// snying tig sngon 'gro'i khrid yig kun bzang bla ma'i zhal lung / ris chad blo yi mi khoms rnam pa brgyad// ces gsungs pa bzhin dang po 'phral byung rkyen gyi mi khoms pa brgyad ni/ dgra la zhe sdang dang gnyen la chags sems la sogs pa dug lnga'i nyon mongs pa shin tu rags pa'i rigs can rnams ni/ chos yang dag pa zhig sgrub 'dod kyi blo res 'ga' tsam skyes kyang / rang rgyud kyi dug lnga dbang che bas phal cher de'i dbang du song ste chos yang dag pa mi 'grub/ shin tu blun pa'i rigs can shes rab kyi snang ba cung zad kyang med pa de ni chos sgor zhugs kyang chos kyi tshig don phran bu yang shes mi nus te thos bsam sgom gsum byed pa'i skal ba med/ lta spyod phyin ci log tu ston pa'i bdud kyi bshes gnyen gyis zin na rang blo log lam du bsgyur bas yang dag pa'i chos dang rgyab 'gal/