<auto>kha'i so phreng lhung pas sra ba'i zas mi choms shing tshig ldab ldib tu smra/ lus kyi drod shor bas gos srab na mi dros 'degs byed kyi stobs nyams pas sbrid na mi theg shing / 'dod pa'i longs spyod la dga' yang spyod pa'i mthu med/ lus kyi rtsa rlung rgud pas blo srab cing bzod sran chung/ kun gyis brnyas bcos byed pas yi mug dang sdug bsngal skye/ lus kyi 'byung ba 'khrugs pas nad dang gnod pa mang / 'gro 'dug dang sgul bskyod thams cad kyang mi nus bzhin du dka' bas byed dgos pa yin te/ rje mi las/ brtod phur 'don pa'i ldang lugs dang gcig/ bya la 'jab pa'i 'gro lugs dang gnyis// sa do chad pa'i sdod lugs dang gsum// gsum 'di gsum 'dzoms pa'i dus tshod na// a phyi sgyu lus rgud pa'i yid pham ma//phyi pags pa 'dus pa'i gnyer ma dang gcig/ nang sha khrag zad pa'i 'bur gog dang gnyis// bar glen lkugs 'on long thom yor dang gsum// gsum 'di gsum 'dzoms pa'i dus tshod na// a phyi mi sdug ston pa'i khro gnyer can// lci la hrul ba'i dug po dang gcig/ grang la nyog pa'i bza' btung dang gnyis// pags po bzhi sbyor gyi mal sa dang gsum// gsum 'di gsum 'dzoms pa'i dus tshod na// a phyi mis 'gom khyis 'gom gyi rtogs ldan ma// zhes gsungs pa ltar/ ldang pa'i tshe rang bzhin gyis 'phral du ldang mi nus par lag pa gnyis ka sa la btsugs nas sa sra ba las brtod phur 'don pa ltar ldang/ 'gro ba'i tshe rked pa sgur bas mgo bo bteg mi nus shing gom pa'i 'degs 'jog kyang myur du byed mi nus par dal bus byis pa bya la 'jabs pa ltar 'gro//