<auto>de la mtshon bya'i skyon ni mtshan gzhir bkod dam ma bkod kyang rung ste/ mtshon bya la brtsi la/ mtshan gzhi'i skyon ni mtshon chos dang ldan nam mi ldan yang rung ste/ mtshan gzhir bkod pa la ltos nas brtsi bas skyon med do zhe na/ mi 'thad de/ mtshan gzhi la brtsi na ma bkod pa 'gal la bkod na mtshan gzhi'i skyon ma yin pa 'gal lo// yang mtshan gzhi la mi gnas pa'i skyon mtshon chos dang ldan nam mi ldan yang rung ste/ mtshan gzhir bkod pa la ltos nas brtsi na/ rta ba lang du mtshon pa la rang ldog rdzas su ma grub pa bkod kyang mtshon gzhi la mi gnas par 'gyur ro// de 'dod na skyon thams cad mtshan gzhi la mi gnas par 'dus pas skyon gzhan don med do// yang rang gi rnam gzhag dang 'gal te/ ba lang nyid ba lang du mtshon pa la lkog shal bkod pa don ldog tha dad med nas mtshan gzhi la mi gnas par 'dod pa dang / tha snyad dang po'i ba lang gi tha snyad chos can/ ba lang gi tha snyad du byar rung ste/ nog lkog shal dang ldan pa'i phyir zhes tha snyad thug med du 'dod pa 'gal ba bzhin no// gnyis pa gzhung gi dgongs pa ma yin te/ 'di dag skyon du 'thad na ni// mkhas pa'i gtsug rgyan cis mi bzhed// skyon gsum po 'di mtshan nyid kyi skyon yin na mkhas pa'i gtsug gi nor bu gnyis pos kun las btus dang sde bdun du ci'i phyir mi gsung / des na tha snyad de dag rnam par 'khyams pa yin no// gnyis pa rang 'dod pa ni/ ma khyab khyab ches mi srid gsum// mtshan nyid kyi ni spyi skyon yin// rang ldog rdzas su ma grub pa la sogs pa gsum po'ang skyon du 'gro ba'i cha thams cad gsum po 'dir 'dus pa yin gyi logs pa med do// sgra dang don gyi rnam gcod kun// gsum po 'di las gzhan yod min//