<auto>nges pa'i mtshan nyid the tshom chod pa yin la/ de la dbye na mi bslu ba'i don la the tshom chod pa yang dag pa'i nges pa dang / bslu ba'i don la the tshom chod pa log shes kyi nges pa'o// de tshad ma skyes pa na 'jig pas nges pa btags pa yin pa'i phyir/ bshad par bya ba ma yin no// yang dag pa'i nges pa'i 'gal zla sgro 'dogs la'ang de yi mtshan nyid gnas lugs las// mtha' gzhan du rtogs dbye na gnyis// rtog pa log shes the tshom mo// gzung yul la 'khrul pa'i rtog med log shes ni/ nges pas bsal bya'i sgro 'dogs ma yin te bden zhen med pas bsal mi dgos pa'i phyir dang / nges pa rtogs pa yin pas rab rib la sogs pa'i rgyu ma bsal na bsal mi nus pa'i phyir ro// ma rtogs pa las glo bur du// rtogs pas sgro 'dogs ma bcad lo// glo bur pa'i rjes dpag las mi mthong ba'i tshe/ ma rtogs pa rtogs pa yin gyi sgro 'dogs gnyis po bcad pa med do zhe na/ rjes dpag snang bas mi 'jug pas// sel ba nyid yin de yi yul// me med gzhan dang mtshungs pa ru// 'dzin phyir log shes yin par bzhed// sa phyogs rkyang pa me med gzhan dang 'dra bar 'dzin pa'i phyir/ de ma yin la der 'dzin pas log shes yin no zhes phyed dang bzhi pa las gsungs so// nges pas sgro 'dogs sel ba de yang sgro 'dogs kyi sa bon med par byed pa'i nus pa byis pa'i tshad ma la med la/ mngon du rgyu gzhan la yid gtad pas kyang ldog pas nges pa mi dgos so// 'on kyang tshad ma de'i byed pa ma nyams pa de srid du de min du 'dzin pa'i sgro 'dogs mi skye ba tsam yin no//