<auto>dang po ltar na sbyor ba gsum pa'i tshe thug ste/ 'di ltar tshul gsum chos can/ gtan tshigs kyi tha snyad du byar rung ste tshul gsum tshang ba'i phyir ro// zhes bkod na/ sgra chos can mi rtag ste sgra yin pa'i phyir zhes brjod pa ltar gzhi rtags tha dad med pa'i ma grub par 'gyur ro zhes zer ro// 'di la kha cig de mi 'thad de/ tshul gsum la tshul gsum ma tshang na tshul gsum de gtan tshigs yin nam ma yin/ ma yin na du ba gtan tshigs su bsgrub mi nus la yin na rang ldog gtan tshigs yin pa la tshul gsum ma tshang ba ga la srid/ yang tshul gsum la tshul gsum ma tshang na du ba la'ang ma tshang bar mtshungs so// du ba rtsod gzhi la grub pas phyogs chos dang mthun phyogs me ldan la 'jug mi mthun phyogs me med la/ mi 'jug pas rjes su 'gro ldog tshang bas tshul gsum yin no zhe na/ 'dir yang rtsod gzhi du ba'i chos su grub pas phyogs chos dang / mthun phyogs gtan tshigs kyi tha snyad dang ldan pa la 'jug mi mthun phyogs/ mi ldan pa la mi 'jug pas rjes su 'gro ldog tshang ba'i phyir tshul gsum ji ltar ma tshang / des na ldog pa mtshungs pas gtan tshigs tsam gyi tha snyad bsgrub pa'i dus su'ang thug med du 'dod de/ snga ma snga ma la ltos pa'i tshul gsum tsam ldog chos can dang / phyi ma phyi ma la ltos pa'i tshul gsum tsam ldog gtan tshigs yin pas so// de ni tshul gsum gyi bye brag ldog pa tha dad yin gyi tsam po la ldog pa tha dad med do zhe na/ bye brag ldog pa tha dad pa nyid kyis de la brten pa'i tsam ldog kyang tha dad du 'gyur bas gtan tshigs thug med du gnas so//