<auto>gang gi rang bzhin phun gsum tshogs lnga mnga' dbang rdzogs pa'i kun tu bzang// rgyaltshab rigs lnga gang chen mtsho de ded dpon dam pa'i ston par bcas// rigs 'dzin rnam lnga snyan rgyud tshogs gang lhar bcas 'jig rten gsum gyi rgyan// dpal ldan bkra shis bde legs mdzad de kun nas dga' ba'i gtsug gis mchod// gdod nas rnam dag spros kun zhi ba'i mkha' la nye bar mdzes pa gang// rang bzhin rtag bzhugs 'od gsal rta bdun sku gsum yon tan rnam// 'gros can// srid zhir mi gnas kun la rjes zhugs 'dus ma byas zhing lhun gyis grub// rnam kun mchog ldan rdo rje rtse mo bde gshegs snying po de la 'dud//chos tshul nyi ma dri med rgya che dpag yas nam mkha'i rgyan gyur las// bla med rab gsang rdo rje'i theg pa kun las 'phags so nor bu'i dpal// de dag nang nas ches mchog dam pa rang bzhin rdzogs pa chen po'i rtse/ mngon gsum snying po'i de nyid mtshon des de ring bdag blo'i pad mtshor skyongs// bstan pa rgya mtsho chu srin 'dzin khri'i gnas// kun las mchog gyur rdo rje snying po'i dbyings// zab cing rgya che'i gnas rnams gsal byed pa// theg mchog rin chen mdzod kyi rnam bshad bya// gang gi tshe chos kyi sku'i bdud rtsi brnyes nas/ longs spyod rdzogs pa dang / sprul pa'i sku mngon du gyur te/ chos kyi tshul rgya mtsho gsungs pa dag kyang ston pa dang / gnas dang / bstan pa'i dbang gis rnam pa gsum du rigs bsdu bas rnam par bzhag pa ni/ gnas phun gsum tshogs pa chos nyid 'od gsal gyi gzhi/ sus kyang mngon par 'dus ma byas pa'i yon tan bkod pa las rang snang ba lhun grub rin po che'i zhing khams na/ ston pa phun gsum tshogs pa mnga' dbang rdzogs pa'i rgyal ba kun tu bzang po 'khor ye shes rgya mtsho'i tshogs dang lhan cig// sku dang ye shes 'du 'bral med pa'i dgongs pa la bzhugs te/ bstan pa rgyu 'bras bya rtsal las 'das pa chos kyi sku'i rang bzhin/ chos nyid bya rtsol las 'das pa'i dus/ nang gsal phra ba'i ye shes su gdod ma'i dbyings na bzhugs pa'o//