<auto>de nyid kyi ngang ngam byin brlabs las rang snang stug po bkod pa'i zhing khams/ phyir gsal 'od lngas brgyan pa na rigs lnga so so'i ston pa rang snang dkyil 'khor gyi rol par shar ba na/ bstan pa chos nyid 'od gsal rdzogs pa chen po rang snang lhun gyis grub pa'i dus na/ rang chas ye shes chen por bzhugs te/ las dag pa'i gdul bya rnams kyi yang spyod yul las 'das pa rang snang ba'o// de nyid kyi rtsal lam byin brlabs las mtshan rdzogs rdo rje 'chang gi zhing khams 'og min stug po bkod par ston pa drug pa rdo rje 'chang // yon tan rdzogs pa'i sku'i rnam par bzhengs te/ 'khor phun gsum tshogs pa sa la gnas pa dang / rig pa 'dzin pa dang / mkha' 'gro ma dang / grub pa dang / rang snang yongs su bkod pa'i tshogs la/ bsam gyis mi khyab pa'i dus na/ chos phun gsum tshogs pa 'bras bu rdo rje'i theg pa rgyud sde rgya mtsho snyed gsung bar mdzad pa dang / gnas phun gsum tshogs pa 'gro drug rang snang la snang ba so so na/ ston pa phun gsum tshogs pa sprul pa'i sku gang la gang 'dul gyi rnam pas ded dpon dam pa'i rnam par shar te/ las dang smon lam dag pa'i dus na/ chos phun gsum tshogs pa mdo sde dang / 'dul ba dang / mngon pa'i sde snod theg pa sna tshogs su ston par snang ba'o// de la rgyu mtshan nyid kyi theg pa gsum ni 'bras bu rdo rje'i theg par 'jug pa'i rgyu dang thabs su bstan zhing / gsang sngags rdo rje'i theg pa yongs su rdzogs pa'i rtse mo'am 'bras bu dam pa ni/ rang bzhin rdzogs pa chen po bla na med pa'i theg pa yin la/ de'i gnas nges pa ni 'od gsal rdo rje snying po'i bstan pa ste/ de bzhin gshegs pa thams cad kyi thugs kyi gsang ba bla na med pa yongs su rdzogs pa chen po rdo rje'i gnas ngo mtshar rmad du byung ba'i bdag nyid do//