<auto>bcu gnyis pa ni/ gnas phun gsum tshogs pa ba ra Na se la sogs par/ ston pa phun gsum tshogs pa śākya thub pas/ chos phun gsum tshogs pa sde snod gsum la sogs pa/ 'khor phun gsum tshogs pa nyan thos dang / byang chub sems dpa' dang / lha dang klu la sogs pa la/ dus phun gsum tshogs pa tshe lo brgya pa'i dus su gsungs so// de dag kyang rig pa rang shar chen po'i rgyud las/ thog ma med pa'i dus kyi tshe// nga yi nor bu rin chen stor// nor bu stor ba'i rang bzhin gyis// mun snang gnyis kyi mtshams nas 'ongs// rkyen bzhi dmigs pa ma dag pas// dga' ldan rtsegspa'i yul du 'ongs// rten ni pad ma dag pa yin// gsang sngags rgyud chen bstan pa btsugs// nye ba'i // 'khor ni mi 'khrugs pa'o// /rgyud kyi rgyal po thal 'gyur bshad// ces pa la sogs pa dang /a ti bkod pa chen po las gsungs pa g.yu yig can du drangs pa las kyang rgya cher 'byung ngo// 'di dag gi'ang sku gsung thugs mi zad pa rgyan gyi 'khor lo'i mdzad pa sum bcu rtsa drug las/ sku'i phyi'i mdzad pa bzhi ni/ sdug bsngal gyi chu bo bzhi spong ba la dgongs nas/ bltams pa dang / 'phong dang sgyu rtsal 'gran pa dang / mngon par byung ba dang / bsod snyoms la spyod pa rnams so// nang gi bzhi ni/ 'khor dang longs spyod spong ba la dgongs nas/ rta mchog dang / shing rta dor ba dang / snying po byang chub tu 'gro ba dang / 'od zer bkye ba dang / mtshon cha'i char pa me tog tu sgyur ba rnams so//