<auto>gnyis pa zhing 'dir rdo rje 'chang gis zhi ba brnyes pa'i tshul la/ kha cig thog ma'i mgon po las rgyud tha dad pa'i sems can gyis sems bskyed pa yin no zhes 'dod pa ni mi rigs te/sgyu 'phrul rdo rje las/ dang po'i rgyal ba sa rgyal ba// sems dpa' che dang 'joms pa che// ces pa dang / 'di ni ston pa rdo rje 'chang // sangs rgyas kun bas sngar sangs rgyas// ces gsungs pa dang 'gal ba'i phyir ro// des na zhing 'di'i 'gro ba'i don du thog ma'i dus su kun tu bzang po nyid kyi rnam 'phrul gyis so so skye bos sems bskyed pa ltar bstan nas sangs rgyas pa'i tshul dang mdzad pa chen po'i rol pa bkye ba yin no// 'di lta bu'i tshul ni thun mong gi mdo sde dag las kyang grags te/ yab sras mjal ba las/ dpa' bo chen po thabs mkhas te// sems can yongs su smin bya'i phyir// bye ba phrag brgyar rgyal ba nyid// sangs rgyas nyid du bstan gyur kyang // da dung du yang 'dren pa khyod// sangs rgyas mang po ston par mdzad// ces pa dang / phal po che las/ byang chub rgya mtsho rab brnyes gyur nas kyang // sems can rgya mtsho rab tu smin bya'i phyir// byang chub sems bskyed rgya mtsho ston mdzad cing // mi 'grib spyod pa rgya mtsho dus kun ston/ /bde gshegs rnams kyi rnam 'phrul de 'dra'o// zhes gsungs pa bzhin no// de'i phyir thog ma'i mgon pos zhing 'di gdul bar dgongs nas rnam par 'phrul pas sems bskyed pa'i tshul bstan pa de yang / bskal pa bzang po 'di la ltos nas/ bskal pa dpag tu med pa'i sngon rol zhing khams rang bzhin rnam par bkod pa zhes bya bar/ sangs rgyas me tog mdzes pa chen po la gser gyi rdo rje cig phul // nas thugs dang po byang chub mchog tu sems bskyed do//