'o na 'di skad du/\_chos thams cad sgyu ma lta bu yin na/\_byang chub kyi mtshan nyid don dam pa zhi ba mya ngan las 'das pa 'dus ma byas pa'i mtshan nyid de/\_ji ltar sgyu ma lta bur bzhag ce na/\_'di'ang byang chub kyi mtshan nyid ni tha snyad dang bral mod kyi/\_'gro ba rnams kyis byang chub thob pa 'dus ma byas kyi mtshan nyid thob tu yod do zhes tha snyad kyi shes pa la dmigs pas/\_dmigs su yod pa na yod par sgrub pa ni sgyu ma lta bu yin te/\_'di skad du/\_sems ni sgyu ma'i rnam pa ste/\_/byang chub kyang ni sgyu ma 'dra/\_/dper na sgyu ma'i mkhan po 'gas/\_/gyo mo la ni sngags bzlas nas/\_/legs par byas pa'i gzugs dag la/\_/sbyor ba goms pas bsnun na ni/\_/rkang bzhi pa la sogs pa'i gzugs/\_/zhen pa'i sems la snang bar 'gyur/\_/de bzhin bsod nams ye shes las/\_/byung ba'i tshogs kyis bsgos pa'i sems/\_/sems can rnams kyi bsam pa la/\_/bla med byang chub snang bar byed/\_/zhes gsungs pa lta bu'am/\_ji skad du mya ngan las 'das pa las ches khyad par du 'phags pa'i chos gzhan zhig yod na'ang /\_de'ang sgyu ma lta bu rmi lam lta bur smra'o zhes gsungs pa lta bu ste/\_gang yod pa'i tha snyad kyi yul du gzhag tu rung ba thams cad sgyu ma lta bu ma yin pa med do/\_/mya ngan las 'das pa rang gi ngo bo'i dbang du brjod na ni/\_sgyu ma lta bu'i mtshan nyid du bsgrub pa'i mtshan gzhi med de/\_'on kyang chos thams cad ni sgyu ma lta bu'o zhes bya ba la sogs pa/\_khyab pa nges pa'i tshig tu gsungs pa kha cig tshig lhag ma can du gsungs par mdo las 'byung ste/\_'di skad du/\_/chu bo thams cad gya gyur 'bab/\_/bud med thams cad sgyu gcam bcas/\_/nags tshal gtogs pa thams cad ni/\_/gdon mi za bar shing du nges/\_/byas pa thams cad mi rtag ste/\_/ji tsam skye ba sdug bsngal bcas/\_/chos kun sgyu ma lta bu'o/\_/zhes khyab pa nges pa'i tshig du gsungs nas/\_yang de nyid tshig lhag ma can du gsungs pa/\_/chu bo thams cad gya gyur 'bab/\_/ne ra 'dza' na drang por 'gro/\_/bud med thams cad sgyu gcam bcas/\_/dgra bcom ma la sgyu gcam med/\_/nags tshal thams cad shing du nges/\_/rin chen nags tshal shing ma yin/\_/byas pa thams cad mi rtag ste/\_/bder gshegs sku mchog rtag par bzhugs/\_/ji tsam skye ba sdug bsngal bcas/\_/mi rtog ye shes skyes pa bde/\_/chos kun sgyu ma lta bu ste/\_/mya ngan 'das pa sgyu 'phrul bral/\_zhes gsungs pa lta bu'o/\_/de bas na gang mtshan nyid 'dzin par yod pa ni chos zhes dngos su bsgrub tu rung la/\_mtshan nyid med pa'i mtshan nyid can zhes brjod pa ni btags pa tsam du zad do/\_/gang yang 'di skad du ye shes chen po'i rgyun tsam yang mi dmigs na/\_thugs rje chen po'i mdzad pa 'byung ba rten med pa'i phyir/\_zhi ba phyogs gcig pa'i mya ngan las 'das par ji ltar mi 'gyur/\_mi gnas pa'i mya ngan las 'das pa zhes bya ba'i sgra'ang ji ltar 'jug ce na/\_de ni 'di ltar sngon kyi las kyis 'phangs pas 'du byed rnams gnas pa'i dus nges pa mngon par 'grub pa na/\_'gro ba rnams kyi spyi thun gyi las kyi dbang gis/\_snod kyi 'jig rten bskal pa chen po gcig gi bar du 'jig chags stongs gnas mthun par 'grub par 'phen nus na/\_sangs rgyas rnams kyis thugs dang po bskyed pa nas/\_rdo rje lta bu'i ting nge 'dzin la thug gi bar du/\_pha rol du phyin pa bcu'i sgo nas 'gro ba'i don du byang chub kyi spyod pa rlabs po che bsgrubs pa'i dbang gis/\_thugs rje'i spyod pa 'gag pa med par 'phen nus pa la mi nus pa'i gnas kyang ci zhig yod la/\_ngo mtshar ba'i gnas kyang ci zhig yod/\_yang 'di skad du snod kyi 'jig rten 'grub pa ni 'gro ba rnams kyi rgyun rgyud ma chad pa la/\_'jig rten mngon par 'grub pa'i las de ltar byung ba yod pa'i dbang yin no zhe na/\_de lta na 'jig rten stongs pa'i tshe 'jig rten mngon par 'grub par ji ltar 'gyur/\_yang 'di skad du sngon gyi 'phen pa'i las dang da ltar byung ba'i las cha mnyam pa las 'jig rten 'grub bo zhe na/\_de lta na dgra bcom pa skyes nas mya ngan las 'das pa rnams 'dus ma byas thob ma thag du lus ji ltar 'jig par mi 'gyur/\_sku gdung ring bsrel kyang ci la lus/\_de bas na sngon gyi las kyi shugs drag pos 'phangs pa ni/\_da ltar byung ba'i las la ltos mi dgos so/\_/gal te da ltar byung ba'i las kyi rtsal drag po yod na'ang /\_sngon gyi las kyi rnam par smin pa ldog nus na'ang 'gal ba med do/\_/gzhan yang 'di ltar drang srong 'ga'i smon lam gyi mthus/\_drang srong shi nas lo brgya'am stong 'das kyang rung ste/\_gang du smon lam btab pa'i phyogs der dge shis dang gnod sdig 'byung ba 'phen nus na/\_sangs rgyas thams cad kyis dang po smon pa'i thugs bskyed pa nas nye bar bzung ste/\_sa dgu pa smon lam yongs su rdzogs pa'i mthar thug par smon lam tshad med pa bsgrubs pa'i mthus/\_gdul bya rnams la ji ltar 'tsham pa'i 'phrul pa snang bar 'phen nus pa 'di la/\_de ltar mi rung ba'i gnas kyang ci zhig yod la/\_ngo mtshar ba'i gnas kyang ci zhig yod/\_yang 'di skad du drang srong gi smon lam gyi rten yul dang sems can la byin gyis brlabs te bzhag pa yin no zhe na/\_\_tshul 'di la bkag pa med de/\_smon lam 'debs pa po rang gi rgyud la mi rten na/\_sems can la rten bcas pa 'dod pa nyid yin te/\_'di ltar snying rje'i yul yang sems can yin te/\_'di skad du 'gro ba rnams kyi nyon mongs pa'i nad ma sos kyi bar du/\_/byang chub sems dpa' rnams kyi snying rje'i snyun mi gdangs so zhes 'byung ba dang /\_smon lam gyi mtha' bstan pa las/\_\_nam mkha'i mthar thugs gyur pa ji tsam par/\_/sems can ma lus mtha' yang de bzhin te/\_/ji tsam las dang nyon mongs mthar gyur par/\_/bdag gi smon lam mtha' yang de bzhin no/\_/zhes gsungs pa lta bu yin no/\_/yang 'di skad du/\_snod kyi 'jig rten dang bcud kyi 'jig rten du bcas pa rnams kyi/\_rdul 'phra mo re re dang ba spu'i bu ga re re la'ang /\_thugs rje chen po'i byin brlabs grangs med pa 'jug go zhes kyang bshad pa yin no/\_/'di dag tsam du bshad pa 'di ni rigs pa tsam du ma zad kyi/\_nges pa'i don kyi mdo rnams las kyang gsal bar mang du 'byung ste/\_'di skad du/\_/'dus ma byas kyis phye ba ni/\_/'phags pa'i gang zag go zhe'am/\_/sangs rgyas gzugs su mi blta mtshan dang ni/\_/rigs dang rgyud du mi brtag sgra dang ni/\_\_/chad par 'gyur ba ma yin sems dang ni/\_/rnam shes yid kyis rab tu phye ma yin/\_/chos nyid gang yin de ni bcom ldan 'das/\_zhe'am/\_ji srid mtshan nyid rnam bzhag pa/\_/de dag byis pa'i spyod yul te/\_/gang zhig mtshan nyid kun med pa'i/\_/sangs rgyas rnams ni mi mthong ngo /\_/zhe'am/\_de bzhin gshegs pa dge chos zag med ni/\_/chos kyi sku mchog yin te de la ni/\_/de bzhin nyid med de bzhin gshegs med de/\_/'jig rten dag na gzugs brnyan kun du snang /\_/zhe'am/\_/rtag du skye med chos ni de bzhin gshegs/\_/chos rnams thams cad bde bar gshegs dang 'dra/\_/byis pa'i blo can mtshan mar 'dzin pa dag\_/'jig rten dag na med pa'i chos la spyod/\_\_zhe'am/\_/gang gis nga la gzugs su mthong /\_/gang gis nga la sgrar shes pa/\_/log par spong ba zhugs pa ste/\_/skye bo des ni nga mi mthong /\_/'dren pa rnams ni chos kyi sku/\_/chos nyid du ni sangs rgyas blta/\_ces bya ba la sogs pa rgya cher gsungs te/\_de bas na sangs rgyas kyi rang gi ngo bo ni/\_chos kyi dbyings rnam par dag pa nyid yin par lung dang rigs pa gnyis gas mngon no/\_/de lta na sems can dang sangs rgyas rang bzhin mnyam ste/\_chos thams cad ni ngo bo nyid kyis stong pa'o/\_/chos thams cad ni rang bzhin gyis mya ngan las 'das pa'o/\_/cho thams cad ni rang bzhin gyis 'od gsal ba'o/\_\_/chos thams cad ni ye nas mngon par rdzogs par sangs rgyas pa'o/\_/gang gis don 'di lta bu rtogs te/\_bdag dang sangs rgyas dbyer med pa'i blo dang ldan zhing /\_phung po lnga sgyu ma tsam du snang ba'ang de bzhin gshegs pa nyid yin pa'i blo dang ldan na/\_lam gyi mchog yin te/\_gang gis khyad par yod par mthong ba ni lam gyi mchog ma yin no/\_/don kyi tshul 'di lta bu ni gsang sngags kyi tshul 'ba' zhig du ma zad kyi/\_nges pa'i don gyi mdo sde las kyang gsungs pa yin te/\_'di ltar 'phags pa sdong pos brgyan pa'i mdo las/\_/gang zhig bdag dang sangs rgyas rnams/\_/rang bzhin mnyam par rab gnas shing /\_/mi gnas len pa med pa de/\_/de dag bde bar gshegs par 'gyur/\_/gzugs dang tshor ba 'du shes dang /\_/rnam par shes dang sems pa dag\_\_/grangs me de bzhin gshegs pa rnams/\_/de dag thub pa chen por 'gyur/\_zhes gsungs pa lta bu yin te/\_la la dag phung po rgyal ba'i dkyil 'khor du bstan pa la skur pa rnams/\_'di lta bu'i don ston pa'i mdo sde rnams la'ang mnyam du bskur dgos so/\_/yang lam gyi don du gnyen po'i don la dgongs nas kun brtags tsam bsgoms par bstan pa yin par 'dod na/\_gong du smos pa'i kun brtags pa dang /\_dbang 'byor pa'i gzugs la sogs pa bstan pa dang /\_gzhan yang kun du rtog pa dang kun du brtags pa'i mtshan nyid 'og nas 'chad do/\_/yang gzhan dag gis brgal ba/\_nyon mongs pa rnams la spang bar bya ba'i rdzas med cing /\_chos thams cad rang bzhin gyis mya ngan las 'das pa yin na/\_'o na 'gro ba rnams gang gis bcings te 'khor ba'i rgya mtshor sdug bsngal sna tshogs myong bar 'gyur/